# *Норуот күүhэ- көмүөл күүhэ.*

*Находкин Егор Иннокентьевич*

*үлэтин уопутуттан.*

*Элгэс орто оскуолата, Үөhээ- Дьааҥы улууhа.*

Общество тутаах күүhүнэн ыал буолар. Оттон дьиэ кэргэҥҥэ аҕа сүҥкэн суолтаны ылар. Хомойуох иhин, эр киhи , аҕа оруола биллэрдик түстэ.

«Ыал»- ытык өйдөбүл. Дэлэҕэ «Ытык ыал» диэн баар буолуо дуо? Киhи олоҕо ыалтан саҕаланар. Ол иhин ыал олоҕо былыр- былыргыттан өй-сүрэх «ыарыыта» буолара. Ыал арааhа даҕаны, таhыма даҕаны бэрт элбэх: быстыбыт ыал, сэниэ ыал, кыахтаах ыал, баай ыал эбэтэр буорайбыт, иэдэйбит ыал…

Ыал ымыыта, кэнчээритэ- оҕо. «Оҕоҕун сөпкө иитиэҥ - олоххор дьоллонуоҥ» диэн саха өhүн хоhооно мээнэҕэ этиллибэтэх буолуохтаах.

Оҕо дьиэ кэргэҥҥэ иитиллэн, сайдыы бары кэрдиис кэмин ааhан, киhи быhыытынан ситэр- хотор. Онон кини чөл куттаах- сүрдээх, чэгиэн-чэбдик, бүтүн оҥоруулаах киhи буолар түhэ ыалга түhэр. Оҕо улааттаҕына киhи буолар. Онуоха диэри иитиллэр, үөрэнэр, улахан киhи оҥорор бары быhыыларын таба оҥорорго үөрэнэр. Этэ - сиинэ ситиитигэр киhилии өйү- санааны иҥэринэрэ наада. Дьэ, ол иhин дьиэ кэргэн, общество, бары түмсэн, оҕону сөптөөх суолунан иитэрэ, такайара ирдэнэр. Биhиги ханнык киhини иитэн таhаарабыт да, олохпут сарсыҥҥыта оннук буолуо.

Ол иhин биhиги нэhилиэкпитигэр бу хайысхаҕа утумнаах үлэни ыытарга сананан бырайыак оҥостон үлэбитин саҕалаатыбыт. Нэhилиэк эр дьоннорун түмэн, сүбэлэhэн баран, «ЭРКИН» диэн аҕа түмсүүтүн тэрийдибит.

**Үлэбит сүрүн идеята:**

* - Аҕа- норуот инники дьолун- уйгутун төрүтэ , сарсыҥҥыга эрэлэ;
* - Аҕа- дьиэ кэргэн эркинэ уонна тирэҕэ;
* - Аҕа таптал, эйэҕэс уонна тирэхтээх буолуу тыыныгар сылдьыахтаах, сайдыахтаах;
* - Аҕа дьиэ кэргэнин уонна норуотун харыстыырыгар уонна бөҕөргөтүүтүгэр көмөлөhүөхтээх.

**Сүрүн сыалбыт:** нэhилиэккэ аҕа оруолун өйдөтүү, үрдэтии.

Үлэ сыала:

* Аҕалары нэhилиэк олоҕор-дьаhаҕар тардыы эрэ буолбакка, кинилэри кытта бииргэ сомоҕолоhон үлэлээhин**.**
* Аҕаны үрдүктүк тутан, кинини өбүгэ саҕаттан кэлбит үтүө үгэhин тутуhуннаран, дьиҥнээхтик ыалы сүрүннээччи, ыал баhылыга оҥоруохха.

Дьэ, ол иhин дьиэ кэргэн, общество, бары түмсэн, оҕону сөптөөх суолунан иитэрэ, такайара ирдэнэр. Биhиги ханнык киhини иитэн таhаарабыт да, олохпут сарсыҥҥыта оннук буолуо.

**Үлэбит хайысхалара:**

1. *Аҕа түмсүүтэ* үөрэнэр.
2. *Аҕа түмсүүтэ* чөл олоххо угуйар.
3. **«**Айыы киhитэ аhыныгас, күн киhитэ көмүскэс» - хайысха.
4. *Аҕа түмсүүтэ* норуоту түмэр.
5. ***«Аҕа түмсүүтэ* үөрэнэр»- хайысха.**

Ыал аҕатынан… Сахаҕа ити өйдөбүл былыргы кэмтэн баар. Урут ыал аҕата дьиҥ- чахчы бас- көс киhи буоларынан, үгүс ыал олоҕо-дьаhаҕа байылыат буолара. Оҕолор аҕаларын утумнаан дьоhун дьон буола улааталлара. Онон ыал аҕалара дьиэ кэргэҥҥэ улахан суолталаахтар.

Билиҥҥи кэмҕэ аҕаҕа педагогическай үөрэхтээhини ыытар олус наада. Манна бэсиэдэлэр, интэриэhинэй оонньуулар, тестэри, анкеталары толоруу, психологическай трениннэр , консультациялар , лекторийдар ыытыллаллар.. Аҕалар уруоктарга сылдьан элбэххэ үөрэнэллэр. Мунньах –практикум эмиэ интэриэhи тардар. Аҕалар араас ситуациялары ырыталлар, олоххо буолбуту кытта ситимнииллэр. Аҕалар дьиэлэригэр ыҥыран ыалдьыттатан, араас дьарыктары ыытыахтарын сөп.

1. ***«Аҕа түмсүүтэ* чөл олоххо угуйар»- хайысха.**

Норуот үйэлэр тухары мунньунан кэлбит үөрүйэҕинэн оҕону чөл, доруобай, бигэ туруктаах иитэн таhаарыыны төрөөбүт дьиэттэн саҕалааhын- хас биирдии төрөппүт, ыал, аймах, түөлбэ, иитэр-үөрэтэр тэрилтэ бука барыбыт булгуччулаах соруга.

Бу хайысханан аҕа түмсүүтэ үлэ араас көрүҥнэрин ыытар. Ол курдук “Доруобай буол” дьарыктар, чэбдигирдэр оонньуулар, бэсиэдэлэр, спортивнай күрэхтэр уо.д.а. ыытыллаллар. Биллэн турар, бу тэрээhиннэр барылара элбэх сыраны- сылбаны, үбү- аhы ирдииллэр. Онно нэhилиэкпит баhыылыга В.П.Слепцов улахан күүс- көмө буолар.

 Чөл туруктаах ыалларга сылдьан, хайдах олороллорун, тугунан дьарыктаналларын көрөн – истэн үтүөҕэ тардыhаллар. Нэhилиэкпитигэр холобур оҥостор ыалларынан Слепцовтар, Находкиннар буолаллар. Холобур, Слепцовтар дьиэлэригэр уолаттар хосторугар оҕолорун ситиhиилэрэ, мэтээллэрэ элбэҕин оҕолор олус интэриэhиргииллэр, сэҥээрэллэр. Бары спорду таптыыллар: хайыhардыыллар, сүүрэллэр, тустуунан дьарыктаналлар. Уолаттар кыратыттан улаханыгар тиийэ республиканскай, улуустааҕы күрэхтэргэ ситиhиилээхтик кытталлар. Бу аҕаларын холобура. Александр Христофорович- нэhилиэкпит киэн туттар аҕата, активист, республикатааҕы “Аҕа күрэҕин” кыттыылааҕа. Кини дьиэ кэргэнэ “Тыа ыала-2014” республиканскай күрэх кыайыылааҕа, “Аҕам, ийэм, мин- спортивнай дьиэ кэргэн” кыттыылаахтара. Бу ыалтан элбэххэ үөрэнэбит, куруук холобур оҥостор аҕабыт. *«Аҕа түмсүүтэ* чөл олоххо угуйар. Айылҕа аhатар эрэ буолбатах. Айылҕа киhини иитэр суолталааҕын өйдөөн, айылҕалыын аалтыhабыт. Уол оҕо кыра сааhыттан аҕатын батыhа сылдьан, дьыл кэмэ хайдах уларыйарын кэтээн көрө үөрэнэр, оттон сиэттэрэн айылҕаны харыстыыр, өрүс мууhа эстиитин, күөл тоҥуутун кэтээн, тэҥнээн көрөр- сылыктыыр, ол аата кини толкуйа, өйө сайдар. Хас күhүн, саас аайы аҕалар уолаттарыныын 3- түү хонуктаах похуокка төрөөбүт дойдуларын араас кэрэ сирдэригэр сылдьаллар. (кэпсиир ханнык сирдэргэ сылдьыбыттарын).

Айылҕаҕа, бултка, балыкка сылдьан, сиэри- туому тутуhуу кытаанах ирдэбиллэригэр үөрэнэллэр.

Оҕону иитиигэ биир сүрүн проблеманан үлэҕэ иитии боппуруоhа буолар. Биhиги ону да тумнубаппыт: үлэhит, дьарыктаах оҕо бэрээдэгэ көнөр, бириэмэтэ суох буолан, онно-манна мээнэ сылдьыбат буола үөрэнэр.

Саас аайы биhиги нэhилиэкпитигэр улуустааҕы “Аҕа күрэҕэ” үгэскэ кубулуйан ыытыллар. Тэрээhинигэр нэhилиэк аҕалара күүс- көмө буолаллар.

1. **«Айыы киhитэ аhыныгас, күн киhитэ көмүскэс» - хайысха.**

Киhи киhиэхэ көмөлөhүөхтээх. Мээнэҕэ этиэхтэрэ дуо:

 *«Айыы киhитэ аhыныгас,*

 *Күн киhитэ көмүскэс» диэн?*

Бу алгыс баар буолан, ийэ оҕотун таптыыр, аҕа оҕотун иитэр, дьон бэйэ- бэйэлэрин өйөhөллөр. Саха норуотугар былыргыттан аhымал культурата олус үрдүк. Манна тыйыс усулуобуйаҕа дьон бэйэ- бэйэлэригэр көмөлөсүhэр эрэ буоллахтарына, тыыннаах олоруохтарын сөп.

 Хас күhүн аайы “Эркин” аҕа түмсүүтэ, “Эрчим” уол түмсүүтэ биир сомоҕо буолан, кыаммат, кырдьаҕас нэhилиэк олохтоохторугар- соҕотох ийэлэргэ, оҕо тэрилтэлэригэр кыс устата иhэр муустарын ылан үөрдэллэр, маhынан хааччыйаллар, мас хайытан турораллар.

Быйылгыттан аҥардас ийэҕэ иитиллэр уол оҕолорго шефтэhии олохтооттуубут. Аҕата суох ыалга, аҥардас ийэ уолун иитиитигэр элбэх ыарахаттары көрсөрө чуолкай. Соҕотох ийэлээх уолаттары бэйэлэригэр тардан, булт албастарыгар үөрэтэллэр. Уолаттар балыкка илим үтэргэ, муус аннынан балыктыырга үөрэнэн, ийэлэр , оҕолор махталлара улахан.

1. ***«Аҕа түмсүүтэ* норуоту түмэр»- хайысха.**

 Биhиги өбүгэлэрбит олорон ааспыт олохторо- олох оскуолата буоларын кэнчээри ыччаппытыгар өйүгэр-анаатыгар иҥэриэх кэриҥнээхпит дии саныыбыт. Уонна ол олоххо киириитигэр биhиги аҕалар, бастатан туран, төhүү күүс буолуох көрүҥнээхпит, бэйэбит үлэбитинэн- хамнаспытынан, майгыбытынан- сигилибитинэн холобур буолуох тустаахпыт.

Нэhилиэкпитигэр аҕалар көмөлөрүнэн тутуллубут айыы балаҕаныгар далбар хотуттарбыт, эйэҕэс эбээлэрбит, кэрэчээн кыргыттарбыт араас иис-ас куруhуоктарыгар дьарыктаналлар, сатабылларын сайыннараллар.

Аҕаларбыт тутуспут спорт саалатыгар кыратыттан аҕам саастаах дьоҥҥо тиийэ, умсугуйан спорт араас көрүҥнэригэр дьарыктаналлар.

«Эркин» түмсүү көмөтүнэн, оҕо оонньуур- сынньанар былассааккалара тэриллэн, кэнчээри ыччаппытын үөрдэр- сылаанньытар.

Түмүктээн эттэххэ, саха киhитэ киэҥ көҕүстээх, мындыр өйдөөх, аhыныгас дууhалаах, инникигэ эрэллээх. Кылаабынайа, түмсүүлээх буолуохха наада.

«Норуот күүhэ- көмүөл күүhэ» - бэртээхэй өс хоhооно баарын умнуо суохтаахпыт. Дьэ ол иhин аҕа түмсүүтэ баар буолбута олус үчүгэй.

Түгэнинэн туhанан, улуус эдэр- эмэн, ытык- мааны Аҕаларын бары бииргэ түмсэн, саха норуота сиэри- туому тутуhан, майгы- сигили өттүнэн сайдан, чөл олоҕу тутуhан, олоххо чиҥник үктэнэригэр олук ууран үлэлэhиэҕиҥ диэн ыҥырабын!

 Оччоҕо улууспут инникитин да сайдыа, аан дойдуга аатырыа турдаҕа. кэлэр кэнчээри ыччаппыт, кэрэ олоҕун түстэhиэҕиҥ!